b'\n_START_ARTICLE_\nConstantinovca, Edine\xc8\x9b\n_START_SECTION_\nPopula\xc8\x9bia\n_START_PARAGRAPH_\nLa recens\xc4\x83m\xc3\xaentul din anul 2004, popula\xc8\x9bia satului constituia 594 de oameni, dintre care 47.81% - b\xc4\x83rba\xc8\x9bi \xc8\x99i 52.19% - femei. Structura etnic\xc4\x83 a popula\xc8\x9biei \xc3\xaen cadrul satului este urm\xc4\x83toarea: 17.34% - moldoveni, 79.46% - ucraineni, 2.36% - ru\xc8\x99i, 0.34% - g\xc4\x83g\xc4\x83uzi. Conform datelor recens\xc4\x83m\xc3\xaentului din anul 2004, popula\xc8\x9bia la nivelul comunei Constantinovca constituie 623 de oameni, dintre care 48.15% sunt b\xc4\x83rba\xc8\x9bi, iar 51.85% - femei. Compozi\xc8\x9bia etnic\xc4\x83 a popula\xc8\x9bia comunei: 17.82% - moldoveni, 79.13% - ucraineni, 2.25% - ru\xc8\x99i, 0.32% - g\xc4\x83g\xc4\x83uzi, 0.48% - alte etnii. \xc3\x8en comuna Constantinovca au fost \xc3\xaenregistrate 236 de gospod\xc4\x83rii casnice \xc3\xaen anul 2004, iar m\xc4\x83rimea medie a unei gospod\xc4\x83rii era de 2.6 persoane.\n_START_SECTION_\nIstoria localit\xc4\x83\xc8\x9bii\n_START_PARAGRAPH_\nNu se cunoa\xc8\x99te data exact\xc4\x83 a \xc3\xaenfiin\xc8\x9b\xc4\x83rii satului, \xc3\xaens\xc4\x83 prima atestare documentar\xc4\x83 apare \xc3\xaen revista "Bessarabskie oblastn\xc3\xaee vedomosti", nr. 7 din 1869, care \xc3\xael atesteaz\xc4\x83 cu data de 2 dec. 1868. Dintr-o culegere de statistic\xc4\x83 a jud. Hotin afl\xc4\x83m c\xc4\x83 \xc3\xaen 1868 Constantinovca avea de acum 41 de familii cu p\xc4\x83m\xc3\xa2nt \xc8\x99i 10 f\xc4\x83r\xc4\x83 p\xc4\x83m\xc3\xa2nt. \xc3\x8entr-un document de la Arhiva Na\xc8\x9bional\xc4\x83 din 10 iunie 1868 citim: "\xc3\x8en Constantinovca tr\xc4\x83iesc 45 de proprietari" (F. 8, inv. 1, dos. 46)._NEWLINE_Denumirea satului e legat\xc4\x83 de numele mo\xc8\x99ierului Constantin Stamati-Ciurea, care st\xc4\x83p\xc3\xa2nea aici p\xc4\x83m\xc3\xa2nturi \xc3\xaentinse \xc8\x99i care practica \xc3\xaen\xc4\x83imirea \xc8\x9b\xc4\x83ranilor din satele vecine pentru lucrarea lor. Deoarece proprietarul \xc3\xaei pl\xc4\x83tea bine cu cereale \xc8\x99i cu bani, \xc8\x99i deoarece tot el le-a propus s\xc4\x83 se instaleze cu traiul aici, pe malul Draghi\xc8\x99tei, ca s\xc4\x83 fie aproape, repartiz\xc3\xa2ndu-le p\xc4\x83m\xc3\xa2nt, \xc8\x9b\xc4\x83ranii s-au \xc3\xaennoit. Plugarii mul\xc8\x9bumi\xc8\x9bi de generozitatea mo\xc8\x99ierului savant \xc8\x99i scriitor \xc8\x99i-au numit sili\xc8\x99tea cu numele lui - Constantinovca. \xc3\x8en unele documente istorice denumirea localit\xc4\x83\xc8\x9bii figureaz\xc4\x83 \xc8\x99i ca Constantine\xc8\x99ti._NEWLINE_Alexandru Egunov, pre\xc8\x99edintele Comitetului de statistic\xc4\x83 din Basarabia, \xc3\xaen lucrarea sa "Gubernia Basarabia \xc3\xaen anii 1870 - 1875. Enumerarea localit\xc4\x83\xc8\x9bilor", editat\xc4\x83 la Chi\xc8\x99in\xc4\x83u \xc3\xaen 1879, constata: \xc3\xaen 1875 Constantinovca din volostea Edine\xc8\x9b avea 65 de case cu 187 de b\xc4\x83rba\xc8\x9bi \xc8\x99i 167 de femei, 75 de cai, 100 de vite mari cornute, 201 oi._NEWLINE_C\xc4\x83tre 1910 Constantinovca num\xc4\x83ra 126 de case cu 734 de locuitori. \xc3\x8en 1911 \xc8\x99i-a deschis u\xc8\x99ile \xc8\x99coala primar\xc4\x83. Mul\xc8\x9bi ani ea se situa \xc3\xaen case particulare. \xc3\x8en 1951, a fost reorganizat\xc4\x83 \xc3\xaen \xc8\x99coal\xc4\x83 de 7 ani. \xc3\x8en continuare ea a mai fost reorganizat\xc4\x83 o dat\xc4\x83 \xc3\xaen \xc8\x99coal\xc4\x83 medie incomplet\xc4\x83, apoi \xc3\xaen gimnaziu._NEWLINE_Dup\xc4\x83 schimbarea hotarelor din 1918 autorit\xc4\x83\xc8\x9bile rom\xc3\xa2ne i-au \xc3\xaenzestrat pe 140 de \xc8\x9b\xc4\x83rani din Constantinovca cu 247 ha de p\xc4\x83m\xc3\xa2nt. Peste un an \xc3\xaen anul 1919 satul dispunea de 229 de gospod\xc4\x83rii, 992 de locuitori, 2 mori de v\xc3\xa2nt \xc8\x99i o moar\xc4\x83 de ap\xc4\x83._NEWLINE_\xc3\x8en perioada interbelic\xc4\x83 localitatea a f\xc4\x83cut parte din zona administrativ-teritorial\xc4\x83 a jude\xc8\x9bului Hotin, plasa Briceni (Rom\xc3\xa2nia). La recens\xc4\x83m\xc3\xa2ntul popula\xc8\x9biei din 1930 au fost \xc3\xaenregistrate 1.061 persoane, din care 19 rom\xc3\xa2ni, 660 ru\xc8\x99i, 373 ucraineni \xc8\x99i 7 evrei._NEWLINE_\xc3\x8en 1933 a fost ridicat\xc4\x83 biserica de lemn, adus\xc4\x83 din satul ucrainean Seli\xc8\x99ce din zona Chelmene\xc8\x9bului, unde a fost construit\xc4\x83 o biseric\xc4\x83 din piatr\xc4\x83, iar cea veche, locuitorii satului au hot\xc4\x83r\xc3\xa2t s-o doneze cons\xc3\xa2ngenilor lor, care se mutaser\xc4\x83 \xc3\xaen Constantinovca._NEWLINE_La 10 noiem. 1940 s-au \xc3\xaenregistrat \xc3\xaen Constantinovca 927 de locuitori, dintre care 924 erau ucraineni \xc8\x99i 3 - moldoveni. Trecut\xc4\x83 prin focul r\xc4\x83zboiului, prin pericolul foametei \xc8\x99i deport\xc4\x83rilor, localitatea num\xc4\x83ra la 1 aug. 1949 doar 866 de oameni - 169 de moldoveni \xc8\x99i 697 de ucraineni._NEWLINE_\xc3\x8en 1979 Constantinovca num\xc4\x83ra 373 de b\xc4\x83rba\xc8\x9bi \xc8\x99i 416 femei, \xc3\xaen 1989, respectiv, 289 \xc8\x99i 367. Conform Dic\xc8\x9bionarului statistic al RM, \xc3\xaen 1994 satul avea o suprafa\xc8\x9b\xc4\x83 de 10,3 kmp, 292 de gospod\xc4\x83rii, \xc3\xaen care locuiau 695 de oameni. Fondul locativ alc\xc4\x83tuia 12,9 mii mp. 238 de case foloseau gazul lichefiat. F\xc3\xa2nt\xc3\xa2ni - 120. Drumuri - 18\xc2\xa0km, incl. 12\xc2\xa0km cu \xc3\xaembr\xc4\x83c\xc4\x83minte dur\xc4\x83. \xc3\x8en sat mai func\xc8\x9bionau o cas\xc4\x83 de prest\xc4\x83ri servicii, un stadion. La 1 aug. 2000 \xc3\xaen cele 311 gospod\xc4\x83rii de aici tr\xc4\x83iau 606 oameni. Popula\xc8\x9bia beneficia de un gimnaziu, biseric\xc4\x83, punct medical, c\xc4\x83min cultural, o bibliotec\xc4\x83 public\xc4\x83 s\xc4\x83teasc\xc4\x83 \xc8\x99i un magazin de stat.'